Her trekker politikeren pistol i TV-debatt
TV-debatten mellom parlamentsmedlemmet og politikeren Mansour Sayf al-Din Murad ble sendt på den jordanske TV-kanalen Jo Sat torsdag, skriver The Times of Israel. Som videoen viser befinner de seg i en svært opphetet diskusjon, mens programlederen febrilsk prøver å stoppe de hissige debattantene. Så sporer det helt av.- Du er en spion betalt av det syriske regimet, brøler Shawabka til Murad ifølge nyhetsbyrået AFP, hvorpå sistnevnte kontrer med følgende beskyldning: - Du er en tyv og en spion betalt av Mossad (den israelske sikkerhetstjenesten, journ. anm.). Da bøyer Shawabka seg ned, tar av seg skoen og kaster den mot sin motdebattant i sinne. Murad kaster seg samtidig ned bak bordet han sitter ved. Men som ikke det var nok, trekker Shawabka plutselig en pistol opp fra bukselinningen. Med et skrekkslagent uttrykk i ansiktet prøver programlederen forgjeves å holde ham igjen.Murad ser imidlertid ikke ut til å la seg skremme, og går mot den bevæpnede mannen. I flere sekunder blir de to politikerne stående å dytte på hverandre, mens Shawabka har pistolen i hånden. Når programlederen går mellom dem, legger parlamentspolitikeren pistolen tilbake i lommen. Deretter fortsetter de to hissigproppene å dytte hverandre, med en hjelpeløs programleder mellom seg.Murad har i ettertid anmeldt Shawabka for drapstrusler. - Han dro frem pistolen, og sa at han skulle slakte meg og drepe meg. Det hele var et sjokk for alle, sier Murad til nyhetsbyrået Reuters. Aktivister har helt siden utbruddet av den arabiske våren og opprøret i nabolandet Syria arrangert demonstrasjoner mot korrupsjon i Jordan, samt mot det syriske regimet.
Da jordanske Mohammad Shawabka ble anklaget for å være spion betalt av Israel, svarte han med å dra opp en pistol fra bukselinningen.